**ΑΝΑΚΟΙΝΩΣΗ**

Το Τμήμα Βιολογίας του Πανεπιστημίου Κρήτης ανακοινώνει την επικείμενη έναρξη του Νέου Προγράμματος Μεταπτυχιακού Σπουδών (ΠΜΣ) «**ΑΝΟΣΟΒΙΟΛΟΓΙΑ**» το Χειμερινό Εξάμηνο Σπουδών του Ακαδημαϊκού Έτους 2025-2026.

Ο τομέας της Ανοσολογίας γνωρίζει σήμερα σημαντική ανάπτυξη και γίνεται όλο και πιο ελκυστικός τόσο στον δημόσιο όσο και στον ιδιωτικό τομέα. Οι ραγδαίες εξελίξεις στη βιοïατρική έρευνα και τις τεχνολογίες, ιδίως σε τομείς όπως η γονιδιωματική, η πρωτεϊνωματική και η βιοπληροφορική, έχουν διευρύνει σημαντικά την κατανόησή μας για το ανοσοποιητικό σύστημα, οδηγώντας σε νέες ευκαιρίες στην έρευνα, τη διάγνωση και τη θεραπεία.

Σκοπός του ΠΜΣ είναι να παρέχει στους αποφοίτους αυξημένη κατανόηση του ανοσοποιητικού συστήματος και των λειτουργιών του, να εμβαθύνει στους βιολογικούς και βιοχημικούς μηχανισμούς που διέπουν την προστασία του οργανισμού από παθογόνα ερεθίσματα, να αναδείξει το ρόλο του σε ασθένειες και διαταραχές, καθώς και τη συμβολή του σε θεραπευτικές ή αμυντικές παρεμβάσεις, επεκτεινόμενο από τα θηλαστικά μέχρι τα φυτά.

Οι μεταπτυχιακές σπουδές οδηγούν στη λήψη Διπλώματος Μεταπτυχιακών Σπουδών (Δ.Μ.Σ.) στην «**ΑΝΟΣΟΒΙΟΛΟΓΙΑ**» μετά από κύκλο σπουδών διάρκειας τεσσάρων (4) ακαδημαϊκών εξαμήνων και περιλαμβάνει 12 υποχρεωτικά μαθήματα (8 θεωρητικά μαθήματα, 1 εργαστηριακό μάθημα και 2 τρίμηνες εργαστηριακές ασκήσεις), καθώς και εκπόνηση διπλωματικής εργασίας.

Η γλώσσα διδασκαλίας των μαθημάτων είναι η **Αγγλική.** Η γλώσσα εκπόνησης της διπλωματικής εργασίας είναι η **Αγγλική.**

Στο Π.Μ.Σ. **«ΑΝΟΣΟΒΙΟΛΟΓΙΑ»** γίνονται δεκτοί και δεκτές κατόπιν επιλογής, κάτοχοι τίτλου του πρώτου κύκλου σπουδών Α.Ε.Ι. (και πρώην Τ.Ε.Ι) της ημεδαπής ή αναγνωρισμένων ιδρυμάτων της αλλοδαπής στα γνωστικά αντικείμενα Βιολογίας, Ιατρικής, Κτηνιατρικής, Μοριακής Βιολογίας, Βιοχημείας και Βιολογικών Εφαρμογών, Χημείας, Φαρμακευτικής, Χημικών Μηχανικών, καθώς και συναφών με αυτά αντικείμενα.

Η επιλογή γίνεται με βάση τα ακόλουθα κριτήρια: **1)** το βαθμό πτυχίου, τη βαθμολογία στα προπτυχιακά μαθήματα, που είναι σχετικά με το γνωστικό αντικείμενο του Π.Μ.Σ., την επίδοση στη Διπλωματική Εργασία, την ερευνητική ή επαγγελματική δραστηριότητα σχετική με το αντικείμενο του Π.Μ.Σ., δημοσιεύσεις και συγγραφική δραστηριότητα, συστατικές επιστολές, **2)** την επίδοση κατά τη διάρκεια προσωπικών προφορικών συνεντεύξεων με 2 ανεξάρτητα μέλη του προγράμματος, **3) τ**ην επίδοση κατά τη διάρκεια προφορικών συνεντεύξεων στην ολομέλεια της Επιτροπής Αξιολόγησης (Ε.Α.)

Οι συμμετέχοντες/ουσες στο Π.Μ.Σ καταβάλουν τέλη φοίτησης ύψους 1.000 €/εξάμηνο φοίτησης. Τα συνολικά τέλη φοίτησης του Π.Μ.Σ. ανέρχονται σε 4.000 €.

**Ιστοσελίδα Προγράμματος:** https://immunobio.biology.uoc.gr/Home-GR.html

